Arsène Roux, Récits, Contes Légendes berbères dans le parler des Beni-Mtir, 1942, Rabat.

				       lqist n bu salim lεayyaci

	illa yiwn uyellid iya tiqbilin i lh’abs; ira ad isnεat leh’cam ns. tiqbillin nna, ku yiwt lla teqqar i ððamn ns : ayt nðir i sidi bucil, iyerwan i sidi sεid, ayt εayyac i bu salim ; ran  ad raεan man d y ððwamn agg şh’an a ten issufeγ zi tmara. qqimin ar qqarr. alliy tiwð twala ayt εayyac, nnan : « aha sidi bu salim nna s nttekker ar nttγima mc ur diynx traεad ad ax tγid ! » qqimn al ammas yið, iţţiqs lbab, irreż s ljehd r rebbi d lbaraka n sidi bu salim. isl as yiwn zg ih’ebbasn, inn asen : « jmεat ixfawn nnun ! han lbab irża ! » day ku yiwn mani da yittini : « yih, a wddi, a sidi bu salim ! » ukwan ffγen, ur iqqimi aggwed yiwn, irżm asen rebbi d lbaraka n sidi bu salim lbab. day awin ið. alliy asn isidd lh’al tama n yiwn jbel, berremn ixfawn nsen γer s asays, annayn tizdayin εaddanin ar ttemyinin : « nγud asays, ur digs aggwed yiwt n tazdayt, dγi han tizdayin ! » netta d lbaraka n sidi bu salim ay ten iţfarr, h’ma ad issin idd netta ay ten ifukkwan.

lqist n lanbiya (sidna εulqman d camica)

	inn ac inn asen nnebi (selli εlih wa sellem l lanbiya) : « wenna wr yiwil ur iyyi zi lanbiya ! » ukwan iddu yiwn zi lanbiya ll(a) as ttinin sidna εulqman ad irzu tamţţut ns. lliy ira ad iddu, inn as sidna εli : « mec tellid i tmara tγerd iyi scraţ lmerrat, ukwan iγitx c inn ! » 

alliy idda sidna εulqman  yannay yiwt n taddart, day ibbey, iddu γurs, yaf t inn arumy a mi tya tins, tella diks yiwt temţţut ll(a) as ttinin camica. inn as :  « cf iy ad sux ! » tenn as :  « ur dik k laman ! » inn as : « ur am tteggax walyu ! ».  ukwan tazð as aman, day izuh’ tt, irwel is s. alliy d yiwð urgaz ns, ur yufi tamţţut ns, ar ittenzallaf.  iγer d y urehbani nsen, inn as : « ad i tinnid magg iwin camica ! »  inn as : « yiwi tt waεrab, ikka abrid waflan. » iţfur t id, ukwan issikel ten. day inn as urumy : « ansirs tamţţut i ttasiε, ukwan nennaγ, unna yirran yawi tt !  ».  ar temh’arabn alliy ur yiwiy wa zeg wa, inn as urumy : «  aney ba mferrej ! » ukwan ikker urumy, yas ixf ns s şşmati, ar ikkat sidna εluqman alliy iεneq. tawð twala wrumy ; ukwan ikker urumy day isttuttiy sidna εluqman fimerra, day yawey tamţţut d sidna. 

nihni gg ubrid, day inn as yrumy i camica : «  ad neqq sidna εulqman ! » tenn as : « adjj it all t annayn irumin ! » alliy d ictiy sidna εulqman aynn(a) as inna sidna εli, ukwan iγer craţ lmerrat. day ijbedd d γifs, day inn as i wrumy : « mas trid aryaz a ? » ; inn as : « s ba mferrej ! » inn as : « a nεawd nekkint d cegg ! » ifreh’ urumy lla yttγal idd am sidna εulqman. inn as sidna εli : « zwur cegg ! ». inn as : « lawah cegg ! » ukwan ikk γifs sidna εli, yasy t γas s ððilt tamezzyant mγar yus ixf ns alliy iweh’l. ukwan awin tamţţut alliy n iwðen nnebi, tenn as : « ur ttwalx sidna εulqman, iwessir ! » icf as nnebi craţ n tallimuin, inn as : « han lanbiya ddan d ad zizzell, wenn am iεejben, tewwet t s yiwt tallimunt. » lla d iεeddel rebbi sidna εulqman yaf lanbiya, day tewwet t s tallimunt. adday taf idd netta, ttin asn : « ur ttawlx ! » imci s alliy tcemmel tallimunin ns. inn as nnebi : « aynn(a) am iqawl rebbi aynna ! » day iself 
as i sidna εulqman, irar t d aεerrim, ukwan tawel t camica.